SKRIFTLIG FORESPØRGSEL E-3294/02

af Bernard Poignant (PSE) til Kommissionen

(21. november 2002)

Om: Sundhedsbestemmelser og muslingefiskeri

I Frankrig og især i Bretagne er der mennesker, som lever af at vade ud i havet og samle muslinger. Da de arbejder i et meget sårbart miljø, går de ind for bæredygtig ressourceforvaltning. De kender de begrænsninger, der er knyttet til deres erhverv, især de sundhedsmæssige forhold i det område, hvor de arbejder. I årevis er området regelmæssigt blevet lukket om sommeren på grund af algeforurening på det tidspunkt, hvor Dynophysis-algerne formerer sig på grund af varmen.

I år har fiskerne imidlertid ikke kunnet genoptage deres arbejde, hvilket hænger sammen med de bestemmelser vedrørende analyse af og kontrol med Dynophysis-alger, der trådte i kraft i marts i år. Dyrkningstesten tager nu 24 timer i stedet for 5, og det produkt, der indpodes i musen svarer til 5 g hepatopancreas eller 25 g hele muslinger.

Den mængde af produktet, der indpodes, og overlevelsesfristen på 24 timer er to så skrappe faktorer, at ikke en eneste test har været negativ i over seks måneder.

Denne situation er en trussel mod erhvervet, og konsekvenserne er lette at forudse; selv om disse fiskere altid er gået ind for bæredygtig forvaltning og udnyttelse af ressourcerne, har de ikke andet valg, når området igen bliver åbnet, end at øge deres fangster for at kompensere for seks måneders tab af indtægter, og det kan føre til en ny trussel mod ressourcerne.

Hvad agter Kommissionen at gøre for at afhjælpe denne situation? Er der udsigt til, at afgørelsen vil blive ændret?

Svar afgivet på Kommissionens vegne af Franz Fischler

(18. december 2002)

Kommissionen er bekendt med forekomsten af marine biotoksiner tilhørende gruppen af diarréfremkaldende skaldyrsgift (DSP), som udgør en potentiel fare for menneskers sundhed. I Kommissionens beslutning 2002/225/EF(1) fastsættes grænseværdierne for visse marine biotoksiner tilhørende gruppe DSP og analysemetoderne. Med denne beslutning er der blevet oprettet en fælles og harmoniseret procedure for medlemsstaterne.

Så snart forekomsten af DSP er påvist, skal fiskeriområdet obligatorisk lukkes med henblik på at forhindre en forgiftning af forbrugerne. Denne forpligtelse er fastsat i Rådets direktiv 91/492/EØF(2). Kommissionen er bekendt med, at der i de seneste måneder er blevet lukket nogle muslingeopdræt i Bretagne i længere perioder, hvilket blev drøftet helt generelt på det møde, der blev afholdt af Den Rådgivende Komité for Fiskeri og Akvakultur (arbejdsgruppe II) den 7. november 2002. Anvendelsen af beslutning 2002/225/EF vil være på dagsordenen på det kommende møde mellem referencelaboratorierne for biotoksiner i Bruxelles den 10. til 12. december 2002, og beslutningen kan blive revideret på grundlag af eventuelle nye videnskabelige råd.

Forvaltningen af tidevandsmuslinger påhviler hovedsagelig medlemsstaterne. Det er glædeligt, at fiskerne har valgt en bæredygtig forvaltning af havmuslingeressourcerne. Når først området er blevet genåbnet, og muslingerne uden risiko kan markedsføres til konsum, vil fangsterne kunne øges som følge af udviklingen i ressourcerne i løbet af lukningsperioden. På den anden side ville det være både kortsynet og uforeneligt med en bæredygtig udvikling at tillade rovdrift, når produktionen genoptages.

(1) 2002/225/EF: Kommissionens beslutning af 15. marts 2002 om gennemførelsesbestemmelser til Rådets direktiv 91/492/EØF for så vidt angår grænseværdier og analysemetoder for bestemte marine biotoksiner i toskallede bløddyr, pighuder, sækdyr og havsnegle, EFT L 75 af 16.3.2002.

(2) Direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr, EFT L 268 af 24.9.1991.